《送王求》
唐代·姚合

士有经世筹，自无活身策。求食道路间，劳困甚徒役。

我身与子道，日被饥寒迫。侧望卿相门，难入坚如石。

为农昧耕耘，作商迷贸易。空把书卷行，投人买罪责。

六月南风多，苦旱土色赤。坐家心尚焦，况乃远作客。

羸马出郭门，饯饮晓连夕。愿君似醉肠，莫谩生忧戚。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。